| "99 Luftballons"Nena |
| --- |
| Singlen "99 Luftballons" kansikuva |
| Singlen tiedot |
|  Albumilta | *Nena* |
|  Äänitetty  | 1982 |
|  Julkaistu | Länsi-Saksa helmikuu 1983  Yhdistynyt kuningaskunta tammikuu 1984 |
|  Tyylilaji | Neue Deutsche Welle |
|  Kesto | 03.53 |
|  Levy-yhtiö | Epic |
| Muut kannet |
|  |
| Listasijoitukset |
| **Saksankielinen versio**  Länsi-Saksa GfK Entertainment Charts: 1.  Ruotsi Sverigetopplistan: 1.  Yhdysvallat Billboard Hot 100: 2.  Norja VG-lista: 4.  Suomi Suomen virallinen lista: 5.  **Englanninkielinen versio**  Yhdistynyt kuningaskunta Britannian singlelista: 1. |
| Nenan muut singlet |
| "Nur getraümt"1982 | "99 Luftballons"1983 | "Leuchtturm"1983 |

**99 Luftballons** (saks. *Neunundneunzig Luftballons*, suom. *99 ilmapalloa*) on saksalaisen Nena-yhtyeen sodanvastainen protestilaulu vuodelta 1983. Kappale julkaistiin yhtyeen vuoden 1983 esikoisalbumilla *Nena*. Kun kappale oli saanut paljon suosiota Euroopassa ja Japanissa, siitä julkaistiin Kevin McAlean sanoittama englanninkielinen versio, "99 Red Balloons" albumilla *99 Luftballons*. Englanninkielinen versio ei kuitenkaan ole aivan suora käännös.

Kappaleen tyyli on Neue Deutsche Welleä, joka on Saksassa post-punkista ja uudesta aallosta kehittynyt tyylilaji, jossa on myös elektronisen musiikin vaikutteita. Kappaleessa Nena laulaa, Carlo Karges soittaa kitaraa, Jürgen Dehmel bassokitaraa, Rolf Brendel rumpuja sekä lyömäsoittimia ja Jörn-Uwe Fahrenkrog-Petersen kosketinsoittimia sekä syntetisaattoria.

Kappaleen tausta
----------------

Kun Nenan kitaristi Carlo Karges oli kesäkuussa 1982 The Rolling Stonesin konsertissa Länsi-Berliinissä, Mick Jagger päästi joukoittain ilmapalloja ylös taivaalle. Kun ilmapallot liikkuivat kohti horisonttia, ne näyttivät Kargesin mielestä oudolta avaruusalukselta; ufolta. Hän alkoi miettiä, mitä tapahtuisi, jos pallot leijuisivat Berliinin muurin yli Itä-Berliinin puolelle.

Nena halusi laulaa kappaleen heti, ja yhtye sai sen valmiiksi tunnissa. Yhtye halusi julkaista sen singlenä Saksassa, mutta levy-yhtiön mielestä se ei ollut tarpeeksi kaupallinen, sillä siinä ei ollut kertosäettä. Kappale kuitenkin julkaistiin, ja siitä tuli yksi 1980-luvun suosituimmista kappaleista.

Sanat
-----

Berliinin muuri erotti Länsi-Berliinin Itä-Berliinistä ja sitä ympäröineestä Itä-Saksan valtiosta vuosina 1961–1989. Sen tarkoituksena oli estää itäsaksalaisten pääsy länteen.
"99 Luftballonsin" saksankieliset sanat kertovat tarinan 99 ilmapallosta. Ilmapalloja luullaan ufoiksi, mikä saa kenraalin lähettämään 99 hävittäjälentäjää tutkimaan asiaa. Lentäjät huomaavat, että kyseessä on vain ilmapalloja, mutta päättävät järjestää ilotulituksen ja ampua ne alas. Naapurivaltiot pitävät tätä provokaationa ja ampuvat takaisin, minkä jälkeen 99 sotaministeriä julistaa sodan saadakseen lisää valtaa. Alun perin harmittomista ilmapalloista puhkeaa 99-vuotinen sota, joka johtaa kaikkien osapuolten tuhoon ja häviöön. Lopussa laulaja kävelee tuhoutuneiden raunioiden läpi, löytää ilmapallon ja päästää sen ilmaan.

Englanninkielinen versio säilyttää alkuperäisen tarinan hengen: laulun kertoja päästää taivaalle punaisia ilmapalloja, jotka aiheuttavat sotilashälytyksen ja lopulta maailmansodan. Englanninkielinen sanoittaja Kevin McAlea ei kääntänyt saksankielistä tekstiä tarkkaan vaan hän pyrki tekemään sanoituksen, joka toimisi itsenäisesti ja kuulostaisi hyvältä.

Video
-----

"99 Luftballonsin" musiikkivideo kuvattiin sotilasleirillä Alankomaissa. Videossa yhtye esittää kappaletta lavalla, ja taustalla on armeijan järjestämiä räjähdyksiä ja tulenlieskoja. Videon lopussa yhtyeen jäsenet hylkäävät lavan ja menevät suojaan, mikä ei ollut suunniteltua, sillä he pelkäsivät räjähdysten riistäytyvän hallinnasta.

Vastaanotto
-----------

Muun muassa Yhdysvaltain ja Australian yleisöt pitivät alkuperäisestä saksankielisestä versiosta, josta tuli todella suosittu ei-englanninkielinen kappale ja joka oli listojen kärkisijoilla molemmissa maissa. Se saavutti ensimmäisen sijan Cashboxin ja Kent Music Reportin listoilla sekä toisen sijan Billboard Hot 100 -listalla, Van Halenin "Jumpin" jälkeen. RIAA antoi levylle kultasertifikaatin.

Yhdysvaltalainen kaapelitelevisioasema VH1 Classic juonsi hyväntekeväisyystapahtumaa hurrikaani Katrinan uhreille vuonna 2006. Katsojat, jotka lahjoittivat rahaa uhreille, saivat päättää, mitä musiikkivideoita asema lähettäisi. Yksi katsoja lahjoitti 35 000 Yhdysvaltain dollaria saadakseen päättää ohjelman seuraavan tunnin ajan ja pyysi kappaleiden "99 Luftballons" sekä "99 Red Balloons" musiikkivideoiden jatkuvaa toistoa. Asema lähetti videot pyynnön mukaisesti kello kahden ja kello kolmen välillä paikallista aikaa 26. maaliskuuta 2006.

Vuoden 2010 kirjassaan *Music: What Happened?* kriitikko ja muusikko Scott Miller kirjoitti, että kappaleessa on yksi 1980-luvun parhaimmista kertosäkeistä ja luetteli sen yhtenä hänen vuoden 1984 suosikkikappaleistaan. Siitä huolimatta hän sanoi, että kappale "kärsii kiusallisen kuulumattomasta disco funk -välisoitosta sekä sanasta ’kriegsminister’ (suom. *sotaministeri*)."

Coverit
-------

Yhdysvaltalainen hardcore punk -yhtye 7 Seconds teki "99 Luftballonsista" coverin, joka julkaistiin heidän kolmannella albumillaan *Walk Together, Rock Together* vuodelta 1985. Yhdysvaltalainen vaihtoehtorockyhtye Angry Salad julkaisi version kappaleesta heidän vuoden 1998 albumillaan *Bizarre Gardening Accident*. Heidän versionsa on myös yhtyeen vuoden 1999 albumilla *Angry Salad*.

Yhdysvaltalainen ska punk -yhtye Goldfinger teki myös kappaleesta coverin vuonna 2000, joka julkaistiin heidän albumillaan *Stomping Ground*. Cover sai suosiota sen ollessa elokuvassa *EuroTrip*. Tämä versio kappaleesta on englanniksi viimeistä säkeistöä lukuun ottamatta, joka on saksaksi. Kappale on tosin videopelissä *Gran Turismo 3: A-Spec* kokonaan englanniksi.

Eteläafrikkalainen yhtye Southern Gypsy Queen julkaisi coverin kappaleesta vuonna 2011.

Japanilainen poplaulaja Yoko Okinomi julkaisi oman coverinsa albumillensa *Dead Pop Singer*, joka julkaistiin 20. elokuuta 2014.

Parodialauluntekijä Tim Cavanagh nauhoitti parodiakappaleen nimeltä "99 Dead Baboons" (suom. *99 kuollutta paviaania*), jonka debyytti oli Dr. Dementon radioshow’ssa lyhyesti Nenan kappaleen julkaisemisen jälkeen. Siitä tuli suosittu pyyntö show’n *Funny Five* -ohjelmassa.

Australialainen laulaja Kylie Minogue teki oman coverinsa kappaleesta 18. heinäkuuta 2015 hänen Kylie Summer 2015 Tour -kiertueensa aikana Melt! Festival -festivaalissa Saksassa.

Kappale populaarikulttuurissa
-----------------------------

"99 Luftballons" kuullaan monissa elokuvissa, muun muassa seuraavissa: Paul Thomas Andersonin ohjaamassa vuoden 1997 draamaelokuvassa *Boogie Nights*, Frank Coracin ohjaamassa vuoden 1998 elokuvassa *The Wedding Singer*, Zack Snyderin ohjaamassa vuoden 2009 elokuvassa *Watchmen* sekä Jaco Van Dormaelin ohjaamassa vuoden 2010 elokuvassa *Mr. Nobody*.

Televisiosarjoja, joissa kappale esiintyy, ovat muun muassa *Simpsonit* sekä *Gilmoren tytöt*.

Videopeleissä kappale on muun muassa vuoden 1984 pelissä *Lazy Jones*, jossa kuullaan 1980-luvun videopeleille ominaista ollut yksinkertaistettu chiptune-versio alkuperäisestä kappaleesta. Se kuullaan myös Rockstar Gamesin vuoden 2002 videopelissä *Grand Theft Auto: Vice City*, jossa se soi pelin fiktiivisellä Wave 103 -kanavalla. Muita videopelejä, joissa kappale esiintyy, on muun muassa *Donkey Konga* sekä *Just Dance* -pelisarjaan kuuluvassa pelissä *Just Dance 2014*.

Katso myös
----------

* Stanislav Petrov

Lähteet
-------

1. ↑  Nena – 99 Luftballons *GfK Entertainment Charts*. Viitattu 26.8.2017. (saksaksi)
2. ↑  Nena – 99 Luftballons *Swedish Charts*. Viitattu 26.8.2017. (englanniksi)
3. ↑  Nena – Chart history – Billboard Hot 100 *Billboard*. Viitattu 26.8.2017. (englanniksi)
4. ↑  Nena – 99 Luftballons *Norwegian Charts*. Viitattu 26.8.2017. (englanniksi)
5. ↑  Sisältää hitin: Levyt ja esittäjät Suomen musiikkilistoilla vuodesta 1961: N - NEV *suomenlistalevyt.blogspot.fi*. Viitattu 1.12.2017.
6. ↑  Nena – 99 Luftballons *Official Charts Company*. Viitattu 26.8.2017. (englanniksi)
7. ↑  Kilpatrick, Nancy: *The Goth Bible: A Compendium for the Darkly Inclined*. St. Martin’s Griffin, 2004. (englanniksi)
8. ↑  Severa, Alan: Nena – Biography & History *AllMusic*. Viitattu 30.3.2017. (englanniksi)
9. ↑  Rolling Stone, 15.3.1984 (englanniksi)
10. 1 2  Edwards, Gavin: Missed the ’80s? Nena, and ‘99 Luftballons,’ Alights Live in America *The New York Times*.  2.10.2016. The New York Times Company. Viitattu 26.3.2017. (englanniksi)
11. ↑  Nena – 99 Luftballons (saksaksi)
12. ↑  Flippo, Hyde: Learn the Germany Lyrics to Nena's '99 Luftballons' Song *ThoughtCo*.  14.2.2017. Viitattu 8.4.2017. (englanniksi)
13. ↑  Nena – 99 Red Balloons (englanniksi)
14. ↑  99 Red Balloons – interview with the writer, Kevin McAlea *eighty-eightynine*. Viitattu 20.2.2017. (englanniksi)
15. ↑  Brendel, Rolf: *Nena – Geschichte einer Band*, s. 131–135. Berliini: Aufbau Verlag GmbH & Co, 2014. ISBN 978-3-35105-015-3. (saksaksi)
16. 1 2  March 3, 1984 – The Hot 100 *Billboard*.  3.3.1984. Viitattu 26.3.2017. (englanniksi)
17. ↑  99 Red Balloons *University College London*. Viitattu 20.9.2017. (englanniksi)
18. ↑  Cash Box Top Singles - 1984 *98.130.35.56*. Viitattu 20.9.2017. (englanniksi)[vanhentunut linkki]
19. ↑  Radio 10 (4IP) Hot Forty Five - 16 April 1984 - Brisbane QLD Australia *RateYourMusic*. Viitattu 20.9.2017. (englanniksi)
20. ↑  99 Luftballons *The World’s Music Charts*. Viitattu 20.9.2017. (englanniksi)
21. ↑  VH1 Classic to Air the Classic 80s Music Video ’99 Luftballons’ for an Entire Hour on Sunday, March 26 *PR Newswire*.  22.3.2006. Viitattu 26.3.2017. (englanniksi)
22. ↑  Miller, Scott: *Music: What Happened?*. Alameda, CA, 2010. ISBN 978-0-61538-196-1. (englanniksi)
23. ↑  Thomas, Fred: 7 Seconds – Walk Together, Rock Together *AllMusic*. Viitattu 27.3.2017. (englanniksi)
24. ↑  Bizarre Gardening Accident by Angry Salad: Album Samples, Covers and Remixes *WhoSampled*. Viitattu 20.9.2017. (englanniksi)
25. ↑  Angry Salad — 99 Red Balloons *Last.fm*. Viitattu 20.9.2017. (englanniksi)
26. ↑  Phares, Heather: Original Soundtrack – Eurotrip *AllMusic*. Viitattu 27.3.2017. (englanniksi)
27. ↑  Gran Turismo 3 Had An Awesome Soundtrack *Oppositelock*.  11.7.2017.  Arkistoitu 21.9.2017. Viitattu 21.9.2017. (englanniksi)
28. ↑  Southern Gypsey Queen – "99 Red Balloons" (arkistoitu sivu) *Rolling Stone South Africa*.  15.11.2011. Jann Wenner.  Arkistoitu 26.11.2011. Viitattu 27.3.2017. (englanniksi)
29. ↑  Yoko Oginome Official Website – Discography – Album *oginome.com*. Viitattu 27.3.2017. (japaniksi)
30. ↑  Cavanagh, Tim: 99 Dead Baboons By *Mad Music*. Viitattu 27.3.2017. (englanniksi)
31. ↑  Bagwell, Matt: Kylie Minogue Covers Nena’s ’99 Red Balloons’ At Germany’s Melt Festival (VIDEO) *The Huffington Post*.  22.7.2015. Viitattu 27.3.2017. (englanniksi)
32. ↑  Music from Boogie Nights (1997) *Tunefind*. Viitattu 21.9.2017. (englanniksi)
33. ↑  Music from The Wedding Singer (1998) *Tunefind*. Viitattu 21.9.2017. (englanniksi)
34. ↑  Music from Watchmen *Tunefind*. Viitattu 21.9.2017. (englanniksi)
35. ↑  Music from Mr Nobody (2009) *Tunefind*. Viitattu 21.9.2017. (englanniksi)
36. ↑  Sorvari, Mika: Just Dance 2014:n koko biisilista julkistettiin *Gamereactor*.  24.9.2013. Viitattu 21.9.2017.